SAOPŠTENJE ZA MEDIJE

NOVI IZVEŠTAJ OTKRIVA CENE DROGA I KRIJUMČARENJA MIGRANATA NA ZAPADNOM BALKANU, ALI I GDE SE PERE NOVAC OD KRIMINALA

Novi izveštaj Globalne inicijative „Aktuelne cene: Analiza tokova ljudi, droge i novca na Zapadnom Balkanu” pruža detaljan pregled cena i ruta krijumčarenja droge i migranata kroz Zapadni Balkan, dočarava veličinu ostvarene dobiti, ali i pokazuje gde se pere novac.

**BEČ, Austrija, 10. maj 2021.** –Tržište krijumčarenja migranata na Zapadnom Balkanu vredi najmanje 50 miliona evra godišnje, prema novom izveštaju Globalne inicijative protiv transnacionalnog organizovanog kriminala. Iako je ovo znatno manje od zarade u jeku humanitarne krize 2015. godine, izveštaj pokazuje da je tržište za krijumčarenje migranata kroz region još uvek veliko, uprkos naporima da se zatvori Balkanska ruta.

U izveštaju **„Aktuelne cene: Analiza tokova ljudi, droge i novca na Zapadnom Balkanu”** pružaju se detaljne informacije o cenama i rutama krijumčarenja migranata i droge u regionu. Koristeći detaljne mape i analize, utvrđene su ključne ulazne i izlazne geografske tačke za **krijumčarenje migranata** kroz Zapadni Balkan, kao i lokacije koje služe kao čvorišta za trgovinu drogom ili tržišta droge. Čini se da pandemija Kovid-19 nije značajno omela nedozvoljene tokove.

U delu o **ilegalnoj trgovini drogom**, izveštaj nudi detaljne mape krijumčarskih puteva, ističe promene u ceni narkotika dok prelaze preko granica i prikazuje veleprodajne i maloprodajne cene droga u ključnim žarištima u regionu, koja su istovremeno i čvorišta krijumčarenja ili tržišta narkoticima.

Novi trendovi na regionalnom tržištu droga ukazuju:

* povećana je kultivacija kanabisa (posebno u zatvorenom prostoru) u zemljama osim Albanije, poput Bosne i Hercegovine, Severne Makedonije i Srbije,
* veliki je protok kanabisa sa Zapadnog Balkana u Bugarsku,
* snažan je priliv kokaina iz nekoliko pravaca, uključujući Hrvatsku, Grčku i crnomorske luke u Bugarskoj i Rumuniji,
* uvećana je proizvodnja, ali i konzumiranje sintetičkih droga.

Mnoga identifikovana žarišta u ovom izveštaju, koja se najčešće nalaze u pograničnim oblastima, su polikriminalna. Odnosno, istovremeno su prisutne različite kriminalne aktivnosti, uključujući ilegalnu trgovinu droge i pranje novca, uz krijumčarenje migranata. Iako su ove lokacije dobro poznate, male su zaplene droga – izuzev kanabisa – ili su retka hapšenja glavnih kriminalaca što sugeriše da postoji „ekonomija zaštite” koja dopušta i zarađuje od postojećeg stanja stvari.

Izveštaj zaključuje da „tokovi ljudi, droge i novca kroz Zapadni Balkan nisu prave linije poput vektora na mapi. „Oni se kreću, često na malim udaljenostima, različitim putevima u zavisnosti od prepreka i prilika”, kaže Volter Kemp, jedan od autora izveštaja.

„Osobama koje trguju ljudima, krijumčare ili peru novac privlačan je region zbog niskih rizika da pređu preko granica ili koriste preduzeća i bankarske sisteme. Većina transakcija u kriminalnom „podzemlju” ne bi bila moguća bez saradnika na „vrhu”.

Izveštaj takođe razmatra sektore i žarišta **pranja novca**. Na primer, relativno mala količina novca pere se u firmama koje više posluju gotovinom, poput restorana, pekara, kafića, barova, klubova, hotela, suvenirnica, benzinskih pumpi, taksi kompanija, sportskih klubova, piljara i kompanija za iznajmljivanje. Veći novac se sliva u građevinsku industriju i nekretnine, kockanje i turizam.

U izveštaju se ističe da se ilegalna dobit koja je stečena na Zapadnom Balkanu najčešće i pere u regionu, dok kriminalne grupe sa Zapadnog Balkana zarađuju veliki novac (posebno od trgovine drogom) van regiona.

„Prljavi novac koji se zarađuje i pere u regionu održava ekosistem kriminala i korupcije”, kaže Kristina Amerhauser, jedna od autorki izveštaja.

Iako izveštaj pruža detalje o cenama i rutama za krijumčarenje migranata i droga, kao i nezakonite finansijske tokove, takođe naglašava da su potrebne dodatne informacije, posebno iz zvaničnih izvora.

„Upadljivo je koliko malo nadležne institucije ili znaju ili žele da podele podatke o cenama narkotika, njihovoj čistoći, zaplenama i navikama potrošnje, kao i o pranju novca”, kaže jedan od autora izveštaja Rudžero Skaturo.

„Za javne politike koje bi bile zasnovane na činjenicama, potrebno je više javno dostupnih informacija – ne samo na nacionalnom nivou, već i u žarišnim tačkama i na regionalnom nivou.”

Ovaj izveštaj je treći u trilogiji izveštaja o „žarištima” organizovanog kriminala na Zapadnom Balkanu. Prethodni su „[Žarišta organizovanog kriminala na Zapadnom Balkanu: Lokalne slabosti u regionalnom kontekstu](https://globalinitiative.net/wp-content/uploads/2019/05/Hotspots-Report-Serbian-13Jun1110-Web.pdf)” iz 2019, kao i „[Transnacionalna hobotnica: Globalna žarišta organizovanog kriminala sa Zapadnog Balkana](https://globalinitiative.net/wp-content/uploads/2020/07/Transnational-Tentacles-Global-Hotspots-of-Balkan-Organized-Crime-BSM_MRES.pdf)” iz 2020. godine.

**Kontakt za pitanja i odgovore: Klaudio Landi,** [**claudio.landi@globalinitiative.net**](mailto:claudio.landi@globalinitiative.net)

**O Globalnoj inicijativi**

*Globalna inicijativa protiv transnacionalnog organizovanog kriminala (GI-TOC) je mreža profesionalaca koji rade na prvim linijama borbe protiv ilegalne ekonomije i kriminala. Kroz globalnu mrežu opservatorija civilnog društva za ilegalnu ekonomiju, nadgledamo trendove i radimo na kreiranju dokaza za delovanje javnih politika, širenju stručnosti naše mreže i kataliziranju multisektorskih i holističkih odgovora na čitav niz vrsta kriminala. Sa Fondom za otpornost Globalne inicijative podržavamo aktiviste i lokalne nevladine organizacije koje rade u oblastima u kojima kriminal kritično podriva bezbednost, sigurnost i životne šanse ljudi.*